Europski trg mjesto je koje bi 15. ožujka trebalo prvi put nakon 2008. godine i državne mature okupiti srednjoškolce u prosvjedu. Nije riječ o nekom površnom okupljanju mladih kakvo bi zamislili oni koji su ih davno optužili i osudili da samo gledaju u mobitele. Riječ je o tome da se Zagreb uključuje u globalni prosvjed srednjoškolaca za klimu koji se odvija u više od 800 gradova, a 17-godišnja Laura Skala ta je koja postavlja cijelu stvar na noge u našem glavnom gradu.

School Strike 4 Climate globalni je pokret učenika koji je pokrenula 16-godišnja Šveđanka Greta Thunberg. Učenici ne žele ići u školu jer smatraju da nema smisla učiti ako nema budućnosti gdje će to znanje moći i primijeniti.

Učenici zagrebačkih škola okupljaju se i kreću u borbu za klimu s ostatkom svijeta. U petak 15. ožujka u 12:30h održava se prosvjed učenika koji kreće s Europskog i završava na Markovom trgu je, kako kažu, žele da ih se čuje, ali i vidi. Kreću u borbu za sebe, našu budućnost i budućnost cijelog svijeta, piše na Facebook stranici koju je pokrenula Laura.

‘Svašta sam naučila o hrvatskoj književnosti i računanju, ali ništa o klimatskim promjenama’

– Maturantica sam i mogu reći da sam naučila svašta o hrvatskoj književnosti, spojevima u kemiji, događajima u povijesti, umjetnicima u likovnom i računanju u matematici. Ono o čemu nikada nisam naučila su klimatske promjene. Ne govorim o različitim klimama u svijetu što smo učili na geografiji, govorim o primarno ljudskom utjecaju na klimu svijeta., govori nam Laura na Europskom trgu gdje će u petak pokušati okupiti što veći broj srednjoškolaca.

Objašnjava mi kako uništavamo jedini dom koji imamo, većina je svjesna toga, ali malo tko će se odreći svojih interesa za dobrobit Zemlje. Često u 2019. godini čuje ‘ima vremena’, ‘ma to je samo jedna boca’ ili ‘nema veze, netko će to skupiti’. Riječi su to koje se mogu čuti diljem planete koja će uskoro brojati 8 milijardi ljudi, a na društvenim mrežama uvijek se može pročitati komentar ‘zašto nitko ništa ne poduzima’.

‘Pozivam vas da ustanete sa mnom i učenicima diljem svijeta’

Prati Gretu Thunberg koja je okupirala pozornost svjetskih medija sa svojih 16 godina. Kaže kako su u zadnjih nekoliko mjeseci mladi diljem svijeta pokazali da će se boriti za ono za što stariji misle da nije bitka vrijedna borbe. Stariji često govore kako mladi nisu zainteresirani, samo gledaju u mobitele, a sada se ti isti dižu i pritišću političare da napokon nešto učine. A nije stvar samo u pritisku na političare, već i u osvještavanju vršnjaka koji još nisu upoznati s opasnostima koje su pred nama.

– Samostalno ne mogu učiniti ništa kako bih zaustavila proces zagrijavanja Zemlje i njegove mnogobrojne popratne posljedice kojima je već sad započeto šesto masovno izumiranje. Ono što mogu je pozvati sve one koji su spremni za promjenu da stoje sa mnom i ostatkom svijeta. One koje nisu svjesni, molim da otvore oči i vide kako svijet pred njima gori te da zajedno pritisnemo one odgovorne političare da nešto napokon učine, govori Laura.

‘Bilo bi bolje da se pripremam za maturu, ali Zemlja nas treba sada’

Laura upravo završava Privatnu klasičnu gimnaziju, a kaže kako može živjeti i s jedinicom iz testa jer će propustiti gradivo i nekoliko neopravdanih koje možda dobije. Ali ne može živjeti s činjenicom da se učenici u više od 800 gradova diljem svijeta bore za budućnost, a ona sjedi u učionici. Svjesna je da bi bilo bolje da se priprema za maturu, ali isto tako je svjesna da nas Zemlja treba sada. Vrlo jasno poentira o važnosti trenutka s vremenskom prognozom proteklog tjedna.

Prošli tjedan (7.3.) je temperatura u nekim dijelovima Hrvatske bila 24 stupnja. Samo bih htjela podsjetiti da je godišnje doba još uvijek zima, zaključuje Laura.

Na Facebook stranici piše da bi učenicima klima trebala biti bitna zato što su oni ti koji će osjetiti najveće promjene. ‘Zemlji je ostalo još 11 godina za smanjenje globalnih emisija za 50% kako bi se zaustavio daljnji rast temperature. Odgovornost je pala na nas mlade. Hoće li uvjeti na zemlji 2050. godine biti pogodni za život ili će sam izlazak iz kuće biti opasan ovisi o onome što učinimo sada.’

‘Svijet je ostao u rukama mladih. Mi smo ti koji ćemo živjeti s pogreškama koje ste vi učinili

– Imam 17 godina, a Greta u Švedskoj stoji pred svima sa svojih 16 godina. Svijet je ostao u rukama mladih. Mi smo ti koji ćemo živjeti s pogreškama koje ste vi učinili. Ostavili ste nam 11 godina da spasimo svijet. Svaki glas nam je potreban i svaka minuta je krucijalna. Gore je nego što mislite. Stvari će se samo pogoršavati i u krivu ste ako mislite da ovo ne utječe na vas. Polarne kape se otapaju i podiže se razina mora. Nažalost to je samo fragment problema s kojim se suočavamo. Otapanjem ledenjaka, oslobađaju se bolesti koje su bile zarobljene u njima tisućama godina, bolesti od kojih se nas imunološki sustav ne može obraniti. Mjerenja su pokazala da je od 17 najtoplijih godina, 16 zabilježeno od početka 21. stoljeća. Došli smo do trenutka kada više ne možemo reći da nam neviđena katastrofa predstoji jer ona je već tu. Insekti, šume, rijeke, ledenjaci, čisti zrak, čisto more i ostali faktori koji čine našu Zemlju alarmantno brzo nestaju i jedino što će ostati je šaka ljudi koja će se pitati kako smo mogli dopustiti da ljudska glupost, sebičnost, zabluda, a ponajviše neobrazovanost dovedu do gubitka našeg planeta, našeg doma, govori Laura.

Kaže da se ne bori samo da se nešto poduzme po pitanju klimatskih promjena jer one nisu jedini ubojica našeg planeta.

– Plastika, mesna industrija, deforestacija i prenapučenost su samo par od stotina stvari koje ubijaju Zemlju. Ako se borimo, borimo se do kraja. Vremena nema, ali nas ima. Ljudi su bili opredijeljeni oko raznih stvari, neki se borili za dobro neki za loše, ali sada više nema vremena za strane. Ako smo ikada trebali stati svi zajedno, ne kao grad, ne kao država, nego kao svijet – to je sad, zaključuje Laura.

Prosvjed se održava 15.3. u 12:30h na Europskom trgu. Za događaj postoji i Facebook event koji možete pronaći ovdje. Neslužbeno saznajemo da su se okupili učenici iz Splita koji bi također trebali prosvjedovati, a ako imate informacije o drugim hrvatskim gradovima i školama koje bi se trebale uključiti, javite nam se na redakcija@srednja.hr